als_Latn dik_Latn sag_Latn
Apple realizoi sot përditësimet e fundit të softuerit për sistemet e saj operative për pajisjet mobile dhe kompjuter. iOS 8.1.3 vjen me disa përmirësime të reja. Gjëja më interesante e këtij versioni është se nuk kërkon shumë hapësirë në iPhone dhe iPad për t’u përditësuar.
Kështu të gjithë përdoruesit do të kenë mundësi të përditësojnë pajisjet e tyre me këtë version të ri. Shumica e përdoruesve e kishin të pamundur kalimin e pajisjeve të tyre në iOS 8 sepse zinte shumë hapësirë, ndërsa të tjerët duhet të fshinin pothuajse gjithçka që kishin në pajisjet e tyre që të shkarkonin iOS 8. Pajisjet me 8GB hapësirë të brendshme e kishin të pamundur instalimin e këtij sistemi, ndërsa tek ato me 16GB ngelet shumë pak hapësirë për aplikacione të tjera.
Përditësimi iOS 8.1.3 është me madhësi rreth 250 MB tek një iPhone, megjithatë ai do të ndryshojë sipas pajisjes. Ai ka të rregulluar gjithashtu problemin me fjalëkalimin Apple ID tek Messages dhe FaceTime, si dhe një problem që shfaqej tek Spotlight, i cili pengonte funksionimin e opsionit që kryen disa detyra në të njëjtën kohë tek iPad-ët.
Apple ka lëshuar gjithashtu përditësimin Mac OS X Yosemite 10.10.2. Ky përditësim vjen me pak veçori të reja, më kryesorja është mundësia për të shfletuar iCloud Drive-in në Time Machine. Ky përditësim pritet që të rregullojë disa probleme, nga shkëputjet e Wi-fi deri tek faqet në ueb që hapen ngadalë. Versioni më i ri i Mac OS ka të rregulluar gjithashtu disa probleme me Spotlight-in, performancën e zërit të VoiceOver dhe qëndrueshmërinë e sigurinë e Safari-t. Janë përmirësuar gjithashtu edhe lidhjet me audio dhe video kur përdoren kufje me Bluetooth.
(Herë të lexuara: 166)
als_Latn als_Latn als_Latn als_Latn als_Latn